To veninder, én heldig kartoffel. Mia Bundgaard og Maj Fjord Nielsen kæmpede i dag side om side i Klitmøller om at lave Danmarks bedste bagte kartoffel. - Jeg har aldrig deltaget i et Danmarksmesterskab, så jeg er megaglad for at få lov til at stille op i sådan et, siger Maj Fjord Nielsen, som ejer byens campingplads. De to veninder elsker at lave mad og har begge deltaget i Tv-programmet Masterchef, hvor de kender hinanden fra. - Vi elsker at lave mad og har lavet en lille venindetur, men vi er stadig konkurrenter, fortæller Mia Bundgaard. I dag var der så bagekartofler på menuen. Mia Bundgaard kastede over en med jomfruhummer, ærter og friske asparges, men Maj Fjord Nielsen lavede bagt kartoffel med pocheret kulmule toppet med kaviar og urter fra Thy. Hyldest til kartoflen Det var første gang nogensinde, der bliver afholdt DM i bagekartoffel. - Kartoflen fortjener at få en hyldest, og den bagte kartoffel kan godt have nogle trendy vinkler, så derfor kunne det være sjovt at afholde et DM for at se, hvilke opskrifter folk vil komme med, siger Charlotte Mølholt Sejersbøl, der er marketingkoordinator hos Dragsbæk, som ejer Bakkedal-brandet. Der var ni deltagere inklusiv de to veninder, og der var altså noget at kæmpe for. Vinderen fik 10.000 kroner og et års forbrug af smør. Desværre blev det ikke til en førsteplads for nogen af de to veninder, men Maj Fjord Nielsen kunne trøste sig med en andenplads og altså en sejr over veninden. - Det er meget godt. Jeg havde ikke regnet med noget, men jeg ville selvfølgelig gerne have vundet. Det har været sjovt, og det er da meget godt at få en anden plads til mit første DM nogensinde, siger hun. Arrangørerne regner med, at DM i bagt kartoffel bliver afholdt igen næste år.

Referat:
En heldig kartoffel kunne i dag tage titlen som Danmarksmester med hjem fra Klitmøller. For første gang blev nemlig afholdt DM i bagt kartoffel.